Diari Oficial de la Generalitat Valenciana


Sumari del DOGV 6101, del 14-09-2009 (2009/10831)

RESOLUCIÓ de 9 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat, a través de les conselleries de Justicia i Administracions Públiques i de Benestar Social, el Consell General del Poder Judicial, l'Ajuntament de Valencia i els col·legis oficials d'Advocats, Psicòlegs, Diplomats en Treball Social i Educadors Socials de Valencia, per a la continüitat i desplegament del servici Punt de Trobada Familiar de Valencia.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6101

Data del DOGV
:   14-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10131


Data del document
:   09-09-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Justícia i Administracions Públiques
    * Conselleria Benestar Social
    * València
    * administració local
    * advocat
    * col·legi professional
    * ajuda social
    * protecció de la infància
    * cooperació administrativa
    * treballador social
    * psicologia

RESOLUCIÓ de 9 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat, a través de les conselleries de Justicia i Administracions Públiques i de Benestar Social, el Consell General del Poder Judicial, l'Ajuntament de Valencia i els col·legis oficials d'Advocats, Psicòlegs, Diplomats en Treball Social i Educadors Socials de Valencia, per a la continüitat i desplegament del servici Punt de Trobada Familiar de Valencia. [2009/10855]  
La Generalitat, el Consell General del Poder Judicial, l'Ajuntament de Valencia i els Col·legis Oficials d'Advocats, Psicòlegs, Diplomats en Treball Social i Educadors Socials de Valencia han subscrit, després de la tramitació prèvia reglamentària, el 15 de juliol de 2009, el conveni de col·laboració per a la continuïtat i desplegament del servici Punt de Trobada Familiar de Valencia.   
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1654/2009, i que figura com a annex d'esta resolució.  
València, 9 de setembre de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Generalitat Valenciana a través de les conselleries de Justícia i Administracions Públiques i de Benestar Social, el Consell General del Poder Judicial, l'Ajuntament de València i els col·legis oficials d'Advocats, Psicòlegs, Diplomats en Treball Social i Educadors Socials de València, per a la continuïtat i desplegament del servici Punt de Trobada Familiar de València  
València, 15 de juliol de 2009  
Reunits  
El conseller de Benestar Social i vicepresident tercer del Consell, Juan Gabriel Cotino Ferrer, i la consellera de Justícia i Administracions Públiques, Paula Sánchez de León Guardiola, en representació de la Generalitat Valenciana, autoritzats per a este acte pel Ple del Consell per acord de data 19 de juny de 2009 d'acord amb l'article 21 de la Llei 5/1983, de 30 de desembre, del Consell, modificada per la Llei 12/07, de 20 de març de la Generalitat i l'article 54 bis 1 b) del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991 del Consell de la Generalitat Valenciana.  
El degà dels jutges de València, Pedro Luis Viguer Soler, en virtut de la delegació efectuada pel Ple del Consell General del Poder Judicial, de data 14 de novembre de 2007.  
L'alcaldessa de l'Ajuntament de València, Rita Barberá Nolla, en nom i representació del referit Ajuntament, autoritzada per al present acte per acord de la Junta de Govern Local de data 17 d'abril de 2009, assistida pel secretari general de l'administració Municipal Francisco Javier Vila Biosca.  
El degà de l'Il·lustre Col·legi d'Advocats de València, Francisco Real Cuenca, en nom i representació del Col·legi, en virtut de les funcions que li atribuïx l'article 48.2 de l'Estatut General de l'Advocacia Espanyola.  
El degà de l'Il·lustre Col·legi Oficial de Psicòlegs de la Comunitat Valenciana, Francisco Santolaya Ochando, en nom i representació del Col·legi, en virtut de les funcions que li atribuïx l'article 40 d) dels seus Estatuts.  
La presidenta del Col·legi Oficial de Diplomats en Treball Social i Assistents Socials de València, Mª Josefa Gómez Moya, en nom i representació del Col·legi, en virtut de les funcions que li atribuïx l'article 33 dels seus Estatuts.  
El president del Col·legi Oficial d'Educadors i Educadores Socials de la Comunitat Valenciana, Máximo Sayago Pérez, en nom i representació del Col·legi, en virtut de les funcions que li atribuïx l'article 38 a) dels seus Estatuts.  
Obren en nom i representació de les institucions i entitats a les quals representen i els càrrecs dels quals consten per notorietat. Es reconeixen amb capacitat legal suficient per a l'atorgament del present Conveni de Col·laboració, i a l'efecte  
Manifesten  
Primer. Que la Constitució espanyola de 1978, en l'article 39, apartat 1, establix que: «Els poders públics asseguraran la protecció social, econòmica i jurídica de la família». En l'apartat 2, establix l'obligatorietat dels poders públics d'assegurar «...La protecció integral dels fills, iguals davant de la llei amb independència de la seua filiació, i de les mares, siga quin siga el seu estat civil...».  
Que la Convenció dels Drets del Xiquet de les Nacions Unides, de 20 de novembre de 1989, ratificada per Espanya el 30 de novembre de 1990, en l'article 9 indica que «Els Estats participants respectaran el dret del xiquet que està separat d'un o d'ambdós pares a mantindre relacions personals i contacte directe amb ambdós pares de mode regular, excepte si això és contrari a l'interés superior del xiquet».  
Que l'article 94 del Codi Civil establix que «El progenitor que no tinga amb ell als fills menors o incapacitats gaudirà del dret de visitar-los, comunicar amb ells i tindre'ls en la seua companyia. El jutge determinarà el temps, mode i lloc de l'exercici d'este dret, que podria limitar o suspendre si es donaren greus circumstàncies que així ho aconsellen o s'incompliren greument o reiteradament els deures imposats per la resolució judicial. Igualment podrà determinar, amb audiència prèvia dels pares i dels iaios, els quals hauran de prestar el seu consentiment, el dret de comunicació i visita dels néts amb els iaios, conforme a l'article 160 d'este codi, tenint sempre present l'interés del menor».  
Que la Llei Orgànica 1/1996, de 15 de gener, de Protecció Jurídica del Menor, en l'article 2, establix que «En l'aplicació de la present Llei primarà l'interés superior dels menors sobre un altre interés legítim que poguera concórrer», i en l'article 11.2 enumera, entre els principis rectors de l'actuació dels poders públics, «La supremacia de l'interés del menor"».  
Que la Llei 13/2008, de 8 d'octubre, de la Generalitat, Reguladora dels Punts de Trobada Familiar de la Comunitat Valenciana, en el seu preàmbul posa de manifest que «La Generalitat, en compliment del mandat estatuari i conscient de la realitat que rodeja a les relacions familiars, considera necessari plantejar una normativa específica que definisca i regule els Punts de Trobada Familiar de la Comunitat Valenciana,?»  
Segon. Que els processos de separació, divorci i nul·litat matrimonial comporten, en la majoria dels casos, l'existència de menors que s'enfronten a la ruptura de la seua família biològica i que el compliment del règim de visites derivat dels dits processos, és fonamentalment el dret del menor a mantindre un contacte adequat amb ambdós progenitors, i altres parents o acostats autoritzats legalment, en nombroses ocasions sorgixen greus conflictes i dificultats per a la correcta realització. Entre les causes més freqüents cal assenyalar:  
- L'oposició o falta de col·laboració a les visites del progenitor custodi.  
- La necessitat mantindre en l'anonimat el domicili del progenitor custodi.  
- La necessitat mantindre en l'anonimat la identitat de la família d'acollida del menor, quan es reconega el dret de visites d'un familiar biològic.  
- La creació de situacions violentes o tenses entre els progenitors, en presència del fill, al realitzar l'entrega o arreplegada d'ell.  
- La negativa o reticència del menor a relacionar-se amb l'altre progenitor.  
- La necessitat garantir la seguretat i el benestar del menor durant l'exercici del dret de visites (malaltia del progenitor no custodi, toxicomania, falta d'habilitats per a exercir l'atenció del menor, antecedents de maltractament, influències negatives, etc.)  
- La carència de vincles afectius amb la persona a qui se li ha reconegut el dret de visites, o la interrupció dels vincles a causa dels llargs períodes de temps en què no s'ha relacionat amb el menor.  
- Relacions deteriorades o inexistents entre els germans com a conseqüència de la separació dels progenitors.  
- Dificultats degudes al domicili on s'hagen de realitzar les visites, com ara llunyania, condicions inadequades de la vivenda o dels integrants d'esta.  
Tercer. Que davant de la constatació d'esta situació generada per la ruptura de les famílies biològiques i, d'altra banda, donada l'obligatorietat dels poders públics de garantir els drets arreplegats en les normatives legals corresponents, la Conselleria de Benestar Social, el Consell General del Poder Judicial, l'Ajuntament de València i els Col·legis Oficials d'Advocats, Psicòlegs i Diplomats en Treball Social, de València, el 20 de juliol de 2001 van firmar un conveni de col·laboració per a la creació i desplegament del servici denominat Punt de Trobada, per a oferir un lloc neutral que facilitara la reunió dels membres de les famílies en crisi servint, a més, de recurs de mediació i formació.  
Quart. Que el 9 de desembre de 2003 les institucions i entitats indicades en el punt anterior van firmar un nou Conveni de Col·laboració per a la continuïtat i desplegament del servici Punt de Trobada Familiar de València.  
Cinqué. Que posteriorment, en els anys 2004, 2005, 2006, 2007 i 2008 les institucions i entitats indicades en el punt tercer, junt amb la Conselleria de Justícia i Administracions Públiques i el Col·legi Oficial d'Educadors i Educadores Socials de València, han subscrit nous Convenis de Col·laboració per a garantir la continuïtat i desenrotllament del servici Punt de Trobada Familiar de València.   
Sisé. Que la demanda d'utilització del Punt de Trobada des de la seua creació ha anat progressivament en augment i l'anàlisi del seu funcionament en este temps tira un balanç positiu, la qual cosa aconsella assegurar la continuïtat d'este recurs tan decisiu per a garantir el dret dels menors, que estiguen separats d'un o ambdós pares, a mantindre relacions personals i contacte directe amb ells de forma regular.  
Seté. Que les ajudes que s'establixen a través del present conveni no precisen notificació a la Comissió Europea, d'acord amb el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques per no complir amb el requisit de l'avantatge econòmic per a una empresa, ni amb el falsejament de la competència i no afectar així els intercanvis comercials entre els Estats membres, de l'apartat 1 de l'article 87 del Tractat de la Comunitat Europea.  
Que per estes raons, les institucions i les entitats abans mencionades es comprometen a firmar un nou Conveni de Col·laboració per a la continuïtat i desenrotllament del servici Punt de Trobada Familiar de València d'acord amb les següents  
Clàusules  
Primera. Objecte del conveni  
L'objecte del present conveni és garantir la continuïtat i desplegament de l'actual servici Punt de Trobada Familiar de València a fi de continuar possibilitant la utilització d'un lloc neutral per a l'execució dels règims de visites en les situacions de ruptura del nucli familiar, que afavorisca, bàsicament, el dret fonamental del menor a mantindre la relació amb ambdós progenitors o altres parents o acostats autoritzats legalment, establint els vincles necessaris per a la seua realització física, afectiva i emocional i per a preparar els pares perquè, en un futur, puguen mantindre la relació amb els seus fills amb plena autonomia.  
Segona. Objectius  
Els objectius del present conveni són els següents:  
- Garantir el dret del menor a mantindre la relació amb els seus progenitors després de la separació.  
- Garantir la seguretat del menor durant el règim de visites.  
- Facilitar la trobada del menor amb la família extensa del progenitor que no tinga la custòdia.  
- Permetre als menors expressar amb llibertat i sense temor els seus sentiments i necessitats cap a l'ascendent que no exercisca la guarda i custòdia.  
- Facilitar orientació professional per a millorar les relacions paternofilials i les habilitats parentals de criança.  
- Disposar d'informació fidedigna sobre les actituds i aptituds parentals que ajuden a defendre -si fóra necessari- els drets del menor en altres instàncies administratives o judicials.  
Tercera. Destinataris  
- Article 10 de la Llei 13/2008 de la Generalitat: seran persones Beneficiàries dels Punts de Trobada Familiar els menors que estiguen immersos en situacions de crisi o ruptura familiar i així els determine una resolució judicial o administrativa.   
- Article 11 de la Llei 13/2008 de la Generalitat: Les persones usuàries són els membres del nucli familiar i, si fa el cas, altres familiars i persones acostades que, per resolució judicial o administrativa, tinguen establit l'òmplic del règim de visites en un Punt de Trobada Familiar, en atenció a les dificultats observades per a realitzar les dites visites de forma autònoma.   
- Altres cònjuges i els seus respectius fills necessitats este servici segons el parer dels Servicis Socials municipals de l'Ajuntament de València.  
En qualsevol d'estos supòsits, el menor o algun dels pares haurà d'estar necessàriament empadronat i residir en el municipi de València.  
Quarta. Activitats  
En el Punt de Trobada es prestaran els servicis que s'enumeren a continuació, amb la realització de les activitats precises per a això:  
1. Valoració del sistema familiar en relació amb el compliment del dret de visites, per mitjà d'entrevistes individuals o conjuntes amb els membres de la família i, si fa el cas, per mitjà de visites a domicili.  
2. Suport en el compliment del règim de visites, en les modalitats de «supervisió», «intervenció» o «visita tutelada».  
3. Intervenció psicosocial individual i familiar, a fi d'eliminar obstacles i actituds negatives en l'èxit dels objectius.  
4. Mediació, com a instrument perquè els pares aconseguisquen acords sobre la seua forma d'exercir la copaternitat i, en concret, en allò que afecta la relació dels seus fills.  
5. Elaboració de registres i informes, perquè totes les activitats realitzades queden degudament arreplegades per a informació puntual o, si fa el cas, periòdica de les entitats que realitzen les derivacions, així com per a l'avaluació professional realitzada i posterior presa de decisions.  
6. Seguiment i avaluació, tant del desplegament del règim de visites, com de la consecució dels objectius plantejats i de l'eficiència dels recursos empleats.  
Cinquena. Recursos humans  
El Punt de Trobada estarà atés per un equip interdisciplinari compost per advocats, psicòlegs, diplomats en treball social, educadors socials i personal de suport. Està oberta la possibilitat de comptar amb l'ajuda de personal voluntari.  
Sisena. Ubicació  
El punt de trobada està ubicat en les dependències municipals preparades per a esta finalitat, síties al carrer Pintor Genaro Lahuerta, s/n, de la ciutat de València.  
Setena. Horari  
El Punt de Trobada romandrà obert, per a facilitar els règims de visites, les entrevistes i intervencions amb els progenitors, familiars, acostats i amb els menors, i les distintes tasques de l'equip de professionals, així com la coordinació amb les entitats que realitzen les derivacions i restants servicis implicats, de dilluns a diumenge de 10.00 a 14.00 hores i de 17.00 a 21.00 hores.  
La reunió de l'equip dels professionals del Punt de Trobada tindrà lloc tots els dilluns dins de l'horari de 10.00 a 14.00 hores o, si fa el cas, a criteri de la coordinadora del PEF (article 8 del Reglament de Règim Intern del PEF, o aquell qui la substituïsca).  
Vuitena. Funcionament  
El Punt de Trobada Familiar de València es regirà per la Llei 13/2008, de la Generalitat, així com per les Normes de Funcionament i el Reglament de Règim Intern aprovats, a este efecte, per la Comissió de Seguiment del Punt de Trobada Familiar de València en la seua reunió del dia 21 de maig de 2002, així com per les modificacions, instruccions i nous acords presos per dita Comissió, tal com consten en les actes corresponents.  
Novena. Obligacions de les parts  
A) Conselleria de Benestar Social  
- Col·laborar en el desplegament d'este servici per mitjà de totes aquelles actuacions que puguen impulsar-se des de la dita instància.  
- Vetlar, com a entitat competent en la Protecció de Menors de la Comunitat Valenciana, per la garantia dels drets dels menors que acudixen a este servici, arreplegats en la Convenció dels Drets del Xiquet de Nacions Unides.  
B) Conselleria de Justícia i Administracions Públiques  
- Col·laborar en el desplegament d'este servici mitjançant totes aquelles actuacions que puguen impulsar-se des de la dita instància.  
- Fomentar la participació del Col·legi d'Educadors i Educadores Socials.  
Per a este fi la Conselleria de Justícia i Administracions Públiques aportarà un màxim de 63.136,00 euros, del capítol IV, línia de subvenció «Manteniment del Punt de Trobada Familiar» T 4293000 Del pressupost de la Generalitat Valenciana per a l'exercici 2009.  
C) Ajuntament de València  
- Impulsar la continuïtat i desplegament del servici, supervisant el funcionament del Punt de Trobada tal com figura en l'article 8 del Reglament de Règim Intern del Punt de Trobada, implementant les millores tècniques i organitzatives que estime pertinents per a l'optimització del recurs.  
- Coordinació general del servici així com de les distintes institucions i entitats firmants del conveni.  
- Aportar el local per a la ubicació del servici, el seu condicionament i l'equipament necessari per a la realització de les activitats ressenyades en la clàusula número quatre.  
- Sufragar les despeses de personal (corresponent als advocats, psicòlegs, diplomats en treball social i personal de suport), les despeses de funcionament (corresponent a subministraments, manteniment i neteja), així com l'adquisició de materials i altres despeses destinades a les distintes activitats dels menors (tant tècniques com d'ocupació).  
Per a este fi l'Ajuntament de València aportarà fins a un màxim de 167.474,00 euros amb càrrec a l'aplicació pressupostària del capítol II, amb el desglossament següent: 165.324,00 € Partida EC150/313/22547 i 2.150,00 € Partida EC150/313/22390, de l'exercici 2009.  
D) Consell General del Poder Judicial  
- Col·laborar en el desplegament del servici per mitjà de totes aquelles actuacions que puguen impulsar-se des de la dita instància.  
- Vetlar pel correcte compliment i adequada aplicació de tots els aspectes jurídics relacionats amb la utilització i funcionament d'este servici.  
- Canalitzar les relacions del servici amb el Deganat i els jutjats de Família de València.  
E) Col·legi d'Advocats de València  
- Exercir la coordinació de l'equip de professionals del Punt de Trobada, tant en els aspectes de funcionament intern com de representació i relació amb l'exterior, tal com es descriu en l'article 8 del Reglament de Règim Intern del PEF. Per a això aportarà un lletrat, el qual exercirà estes funcions amb una dedicació de 20 hores setmanals en còmput total.  
- Exercir les funcions específiques dels lletrats del Punt de Trobada descrita en l'article 12 del Reglament de Règim Intern del PEF, o aquell que el substituïsca, així com realitzar la supervisió del règim de visites a petició expressa de l'equip del PEF. Per a això aportarà lletrats amb una dedicació de 24 hores setmanals en còmput total.  
En concepte de remuneració dels servicis professionals descrits i de les actuacions que això implique, el Col·legi d'Advocats de València rebrà, de l'Ajuntament de València, la quantitat màxima de 50.436,00 euros.  
F) Col·legi de Psicòlegs de la Comunitat Valenciana  
- Exercir la coordinació de l'equip psicosocial del Punt de Trobada en funció del que establixen els articles 10 i 11 del Reglament de Règim Intern del PEF, o aquell que el substituïsca.  
- Desplegar les funcions específiques dels psicòlegs del Punt de Trobada descrita en l'article 13 del Reglament de Règim Intern del PEF, o aquell que el substituïsca.  
- Aportar tres psicòlegs i un possible substitut, a qui puga recórrer-se en absència d'algun dels anteriors, per a exercir les funcions descrites, amb una dedicació de 40 hores setmanals en còmput total.  
En concepte de remuneració dels servicis professionals indicats i de les actuacions que això implique, el Col·legi de Psicòlegs de la Comunitat Valenciana rebrà, de l'Ajuntament de València, la quantitat màxima de 43.860,00 euros.  
G) Col·legi de Diplomats en Treball Social i Assistents Socials de València  
- Exercir, si és el cas, la coordinació de l'equip psicosocial del Punt de Trobada en funció del que establixen els articles 10 i 11 del Reglament de Règim Intern del PEF, o aquell que el substituïsca.  
- Desplegar les funcions específiques dels diplomats en treball social del Punt de Trobada descrita en l'article 14 del Reglament de Règim Intern del PEF, o aquell que el substituïsca.  
- Aportar dos diplomats en treball social i un possible substitut, a qui puga recórrer-se en absència d'algun dels anteriors, per a exercir les funcions i tasques anteriorment descrites, amb una dedicació de 72 hores setmanals en còmput total.  
En concepte de remuneració dels servicis professionals indicats i de les actuacions que això implique, el Col·legi Oficial de Diplomats en Treball Social i Assistents Socials de València rebrà, de l'Ajuntament de València, la quantitat màxima de 71.028,00 euros.  
H) Col·legi d'Educadors i Educadores Socials de la Comunitat Valenciana  
- Desplegar les funcions específiques dels educadors socials del Punt de Trobada Familiar descrites en l'article 14 bis del Reglament de Règim Intern del PEF, o aquell que el substituïsca.  
- Aportar quatre educadors socials i un possible substitut a qui puga recórrer-se en absència d'algun dels anteriors, per a exercir les funcions i tasques anteriorment descrites, amb una dedicació de 64 hores setmanals en còmput total.  
Deu. Reserva i protecció de dades  
Si s'utilitzaren mitjans informàtics o altres mitjans de tractament automatitzat de dades de caràcter personal dels usuaris, es complirà el que disposa la Llei Orgànica 15/1999, de 13 de desembre, de regulació de tractament automatitzat de dades de caràcter personal.  
Així mateix s'haurà d'observar allò que s'ha preceptuat en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte de l'accés limitat als propis interessats amb relació als documents que continguen informació referent a la intimitat de les persones.  
Onze. Selecció de professionals  
Els professionals seleccionats pels distints col·legis professionals firmants del present Conveni, hauran de trobar-se legalment habilitats per a l'exercici Professional lliure i acreditar la corresponent experiència i formació professional per a desenrotllar les funcions específiques descrites en els articles 7 al 15 del Reglament de Règim Intern del Punt de Trobada Familiar de València, o aquells que el substituisca. En la selecció que haja de dur-se a terme entre els professionals que complisquen tant del dit requisit com els altres exigits per cada Col·legi Professional, hauran d'observar-se els principis de publicitat, llibertat de concurrència, mèrit i capacitat. Ben entés que el personal així seleccionat no adquirirà, en cap cas, relació laboral o de servici amb cap institució firmant del present Conveni.  
La designació i, si fa el cas, el cessament dels coordinadors i distints Professionals del Punt de Trobada, correspon a la Comissió de Seguiment segons allò que s'ha estipulat en l'article 3 del Reglament de Règim Intern del PEF, o aquell que el substituïsca.  
Dotze. Pagament i justificació  
Les quantitats que l'Ajuntament de València ha d'abonar als Col·legis Oficials d'Advocats, Psicòlegs i Diplomats en Treball Social, firmants del Conveni, seran transferides mensualment a l'entitat bancària que designen a este efecte, prèvia presentació de Les corresponents factures o certificacions, que seran conformades pels tècnics de la Delegació de Benestar Social de l'Ajuntament.  
El pagament que correspon realitzar a la Conselleria de Justícia i Administracions Públiques es realitzarà d'acord amb els percentatges de l'article 47, bis 1 a, del Text Refós de la Llei d'Hisenda Pública de la Generalitat Valenciana, o el que la Llei de Pressupostos establisca per a cada any. Esta ajuda no es troba exempta de l'obligació de prestar la corresponent garantia per la bestreta del pagament, ja que a pesar de complir amb els requisits establits en l'article 47 bis, 3 A) del Text Refós de la Llei d'Hisenda Pública de la Generalitat, esta s'aplica a subvencions atorgades per mitjà de convocatòria i no a les subvencions nominatives  
En tot cas, durant el mes de gener de l'any 2010, el beneficiari de la present subvenció haurà de justificar la totalitat de la despesa anual objecte de la subvenció i, en eixe moment, es procedirà a la seua liquidació, de la qual podrà derivar-se una nova regularització, que implicarà l'exigència de reintegrament dels imports indegudament percebuts, en el cas que la justificació fóra insuficient.  
Pel que fa a la justificació per part del Col·legi Oficial d'Educadors i Educadores Socials de la Comunitat Valenciana de l'aportació econòmica de la Conselleria de Justícia i Administracions Públiques, esta s'efectuarà d'acord amb el que preveu l'article 30 de la Llei 38/2003, de 17 de novembre, General de Subvencions, en la modalitat de compte justificatiu, amb el contingut que establixen els articles 72 i 73 del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre, General de Subvencions.  
En el cas de renovació del present conveni, les quantitats a abonar als distints col·legis professionals es veuran incrementades anualment en funció del IPC corresponent.  
Tretze. Obligacions tributàries, de seguretat social i de pagament  
Els col·legis professionals, a la firma del present conveni, i amb caràcter previ al lliurament del primer pagament, hauran d'acreditar que es troben al corrent en el compliment de les seues obligacions tributàries i enfront de la Seguretat Social.  
Al mateix temps, els dits Col·legis Professionals assumixen la total responsabilitat respecte de les obligacions econòmiques que sorgisquen del pagament del servici als professionals que els presten, aplicant respecte d'això les quantitats aportades per l'Ajuntament de València i altres entitats, de conformitat amb el que preveuen les clàusules del present conveni.  
Catorze. Vigència  
El present conveni entrarà en vigor el dia 1 de gener de 2009, independentment del moment de la seua firma, i tindrà una duració d'un any, podent-se prorrogar després de la firma del corresponent protocol de pròrroga. La resolució del conveni per alguna de les parts, complits els requisits preceptius, suposarà la interrupció del servici sent necessari, per a la seua continuïtat o pròrroga, la firma d'un nou conveni.  
Quinze. Publicitat  
La promoció i deguda publicitat del present servici correrà, principalment, a càrrec de l'Ajuntament de València, sense perjuí que la resta d'institucions i entitats firmants, dins de les seues publicacions, inserits periodístics i la resta de mitjans de comunicació, col·laboren en la dita promoció publicitària. En tot cas, haurà d'assenyalar-se que el servici del Punt de Trobada Familiar de València ací convingut, es presta amb la col·laboració de totes les entitats firmants amb el patrocini de l'Ajuntament de València, de la Conselleria de Justícia i Administracions Públiques i de la Conselleria de Benestar Social.  
Setze. Comissió de Seguiment  
Existirà una Comissió de Seguiment composta per un representant de cada una de les institucions i entitats firmants del present conveni, designat a este efecte, i el funcionament de la qual es regirà per allò que s'ha estipulat en els articles 2 al 6 del Reglament de Règim Intern del Punt de Trobada Familiar de València, o aquells que el substituïsquen.  
Els acords que es prenguen per la Comissió de Seguiment seran vinculants per al PEF.  
Dèsset. Marc d'interpretació i jurisdicció competent  
Les institucions i entitats firmants es comprometen a tractar de resoldre de forma amistosa qualsevol dubte o conflicte que poguera sorgir en la interpretació o aplicació del present conveni.  
En cas de resultar infructuosa la resolució amistosa, serà competent per a resoldre les qüestions litigioses derivades del present conveni el Tribunal Superior de Justícia de la Comunitat Valenciana, segons el que disposa l'article 10.1 k), en relació amb l'article 14 de la Llei de la Jurisdicció Contenciosa Administrativa.  
I, perquè conste i en prova de conformitat, es firmen vuit exemplars del Conveni, en el lloc i la data abans indicats, entregant-se en el mateix acte un exemplar a cada una de les parts.  
La consellera de Justícia i Administracions Públiques: Paula Sánchez de León Guardiola.  
El conseller de Benestar Social i vicepresident tercer del Consell: Juan Gabriel Cotino Ferrer.  
Per el Consell General del Poder Judicial: Pedro Luís Viguer Soler.  
L'alcaldessa presidenta de l'Ajuntament de València: Rita Barberá Nolla.  
El degà de l'Il·lustre Col·legi d'Advocats de València: Francisco Real Cuenca.  
El degà de l'Il·lustre Col·legi Oficial de Psicòlegs de la CV: Francisco Santolaya Ochando.  
La presidenta del Col·legi Oficial de Diplomats en Treball Social i Assistents Socials de València: Mª Josefa Gómez Moya.  
El president del Col·legi Oficial d'Educadors/res Socials de la CV: Máximo Sayago Pérez.  
El secretari general de la administració Municipal: Javier Vila Biosca.